**Tehniskie noteikumi Nr. AP23TN1333**

Izdoti saskaņā ar likuma “Par ietekmes uz vidi novērtējumu” 13. panta otro un ceturto daļu un Ministru kabineta 27.01.2015. noteikumu Nr.30 “Kārtība, kādā Valsts vides dienests izdod tehniskos noteikumus paredzētajai darbībai” 15. punktu.

**Tehniskie noteikumi derīgi piecus gadus**

|  |  |  |
| --- | --- | --- |
| Persona, kura gatavojas veikt darbību (iesniedzējs): | **Daugavpils valstspilsētas pašvaldības iestāde "Komunālās saimniecības pārvalde" (reģistrācijas Nr.90009547852); adrese: Saules iela 5A, Daugavpils, LV-5401; e-pasta adrese:** [**ksp@daugavpils.lv**](mailto:ksp@daugavpils.lv) |  |
| Paredzētās darbības nosaukums: | **Jaunas cilvēku un dzīvnieku kapsētas ierīkošana.**  Paredzētās darbības ietvaros paredzētas šādas darbības:   * Koku un krūmu ciršana (sakņu raušana); * Zemes izlīdzināšana; * Ceļu un autostāvvietu ierīkošana; * Žogu uzstādīšana; * Krūmu stādīšana ap dzīvnieku kapsētu.   Tiks izveidota cilvēku kapsēta 3,3 ha platībā (3 atsevišķi sektori) un dzīvnieku kapsēta 1 ha platībā. Starp dzīvnieku un cilvēku kapsētām paredzēta buferzona 10 m platumā. Dzīvnieku kapsētai apkārt tiks stādīti krūmi.  Zemes vienībā ar kadastra apzīmējumu 0500 017 3504 paredzēta grants ceļa atjaunošana, kā arī plānots piebraucamais ceļš 185 m garumā ar platumu 6,5 m. Gar ceļa malu plānotas autostāvvietas (platums 2 m). Piebraucamā ceļa galā plānots apgriešanās aplis. Caur plānotajiem kapiem paredzēts arī sanitārais ceļš ar garumu 210 m un platumu 6,5 m. Izmantojamo materiālu apjomi tiks precizēti būvprojekta izstrādes procesā.  Ūdensapgādei kapsētas teritorijā tiks novietotas mucas. Kapsētas teritorijā tiks uzstādītas biotualetes, kas tiks izvestas reizi divās nedēļās.  Atkritumu apsaimniekošanai teritorijā tiks novietoti vairāki metāla konteineri ar tilpumu 7m3, kas kalpos dārzu un parku atkritumu savākšanai, kā ar citu kapsētas atkritumu savākšanai. |  |
| Paredzētās darbības norises vieta: | **Daugavpils valstspilsētas zemes vienības ar kadastra apzīmējumiem: 05000173402, 05000173504, 05000172606 un Blāzmas iela 23 (zemes vienības kadastra apzīmējums 05000171801).** |  |
| Pamatojums: | 2023. gada 16. jūnijā no Būvniecības informācijas reģistrētais paziņojums Nr. BIS-BV-6.18-2023-27744, kā arī 16. jūlijā un 7. augustā iesniegtā papildinformācija.  Valsts vides dienesta Atļauju pārvaldes 2023. gada 6. septembrī veiktais paredzētās darbības ietekmes uz vidi sākotnējais izvērtējums Nr.AP23SI0350. |  |

**Vides aizsardzības prasības:**

Dienests papildus normatīvajos aktos noteiktajām prasībām izvirza sekojošas vides aizsardzības prasības:

Kapsētas izveidi veikt saskaņā ar iesniegto un izvērtēto shēmu tehnisko noteikumu pielikumā.

Saskaņā ar Ministru kabineta 2009.gada 29. septembra noteikumi Nr.1114 “Noteikumi par dzīvnieku kapsētu iekārtošanas, reģistrācijas, uzturēšanas, darbības izbeigšanas un likvidēšanas kārtību un aizsargjoslu noteikšanas metodiku ap dzīvnieku kapsētām” ap dzīvnieku kapsētu ierīkot žogu un vārtus.

Projekta dokumentācijā norādīt jaunizveidotās kapsētas 300 m platu sanitāro aizsargjoslu saskaņā ar Ministru kabineta 1998. gada 29. decembra noteikumu Nr. 502 „Aizsargjoslu ap kapsētām noteikšanas metodika” prasībām.

Ūdensapgādi nodrošināt saskaņā ar iesniegto – nodrošinot kapu teritorijā ūdens mucas. Aizliegts ierīkot ūdens ņemšanas vietu (aku, spici).

Nodrošināt kapsētas teritoriju ar biotualetēm.

Nodrošināt dalītus konteinerus sadzīves atkritumiem un kapu (lapas, ziedi utt.) atkritumiem.

Ņemot vērā ģeoloģiskās un hidroģeoloģiskās izpētes rezultātus paredzēt pasākumus, kas teritorijā nodrošinās gruntsūdens līmeni ne augstāku par diviem metriem, kā arī pasākumus virsūdeņu novadīšanai.

Veicot kapsētas izveides darbus, nepieļaut grunts un gruntsūdeņu piesārņošanu (naftas produkti no darbos izmantojamās tehnikas, būvgruži un atkritumi). Nodrošināt absorbenta materiāla pieejamību tehnikas darbības vietā, kā arī paredzēt nepieciešamo aprīkojumu iespējamā ūdens vai augsnes piesārņojuma savākšanai un lokalizēšanai. Ja darbu procesā ir ticis lietots absorbents, tad izlietotais absorbents jānodod bīstamo atkritumu apsaimniekošanas uzņēmumam.

Projektā norādīt plānotos atkritumu veidus, kas veidosies kapu izveides procesā, un iekļaut prasību, ka būvdarbu laikā Būvniecības informācijas sistēmā ir obligāti jāaizpilda būvniecības lietā esošā Būvdarbu žurnāla sadaļa “Būvniecības atkritumi”. Ievērot, ka ir aizliegts sajaukt sadzīves atkritumus ar ražošanas vai bīstamiem atkritumiem un atkritumus drīkst apsaimniekot, tos nododot atkritumu apsaimniekotājam, kuram ir spēkā esoša Valsts vides dienesta izsniegta atkritumu apsaimniekošanas atļauja.

Projektā uzrādīt kapsētas izveidei, tajā skaitā, ceļu izveidei nepieciešamo derīgo izrakteņu apjomus pa veidiem un iekļaut prasību, ka būvdarbos drīkst izmantot derīgos izrakteņus, kas iegūti no atradnēm, kuru izmantošanai ir spēkā esoša atļauja vai licence, vai iegādāties no piegādātājiem, kuriem ir attiecīgo derīgo izrakteņu ieguves licences vai derīgo izrakteņu ieguves atļauja, vai dabas resursu lietošanas atļauja.

Pēc kapu izveides pabeigšanas paredzēt pasākums teritorijas sakārtošanai (būvmateriālu pagaidu krautņu uzglabāšanas, tehnikas atrašanos vietu, atkritumu pagaidu uzglabāšanas vietu sakārtošanu). Nav pieļaujama būvatkritumu atstāšana uz lauka vai mežā, tādejādi degradējot apkārtējās teritorijas.

**Izvērtētā dokumentācija:**

1. 2023. gada 16. jūnijā Valsts vides dienesta Atļauju pārvaldē reģistrētais iesniegums no Būvniecības informācijas sistēmas (turpmāk – BIS) Nr. BIS-BV-6.18-2023-27744 ietekmes sākotnējā izvērtējuma veikšanai;
2. 2023. gada 16. jūlijā Valsts vides dienesta Atļauju pārvaldē iesniegtā papildinformācija;
3. 2023. gada 7. augustā iesniegtā papildinformācija BIS;
4. Daugavpils pilsētas teritorijas plānojums (3.0 redakcija);
5. Valsts zemes dienesta kadastra informācijas sistēmas dati;
6. Dabas aizsardzības pārvaldes dabas datu pārvaldības sistēmas “OZOLS”;
7. Google Earth Pro karšu slāņi (dati skatīti 24.08.2023.);
8. Valsts vides dienesta Atļauju pārvaldes 2023. gada 6. septembra paredzētās darbības ietekmes uz vidi sākotnējais izvērtējums Nr.AP23SI0350.

**Piemērotās tiesību normas:**

1. Administratīvā procesa likuma 55. panta 1. punkts, 63. panta pirmā daļa, 64. panta pirmā un otrā daļa, 65. panta pirmā daļa, 76. panta otrā daļa, 79. panta pirmā daļa;
2. Vides aizsardzības likuma 3. panta pirmās daļas 3. un 4. punkts;
3. Aizsargjoslu likuma 25. panta pirmā daļa, 52. panta pirmās daļas 1)apakšpunkts;
4. Likuma „Par piesārņojumu” 5. panta 1., 5. un 7. punkts;
5. Likuma „Par zemes dzīlēm” 10. panta pirmā daļa un 11., 11.1 pants;
6. Atkritumu apsaimniekošanas likuma 1. panta 4. punkts, 4. panta otrā daļa, 15. panta pirmā un otrā daļa, 17. panta pirmā un otrā daļa;
7. Ministru kabineta 2015. gada 13. janvāra noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 13.1 punkts;
8. Ministru kabineta 1998. gada 29. decembra noteikumi Nr.502 “Aizsargjoslu ap kapsētām noteikšanas metodika”;
9. Ministru kabineta 2009.gada 29. septembra noteikumi Nr.1114 “Noteikumi par dzīvnieku kapsētu iekārtošanas, reģistrācijas, uzturēšanas, darbības izbeigšanas un likvidēšanas kārtību un aizsargjoslu noteikšanas metodiku ap dzīvnieku kapsētām”.

**Tehnisko noteikumu Nr.AP23TN1333 pielikums ir šo tehnisko noteikumu neatņemama sastāvdaļa. Pielikumam ir informatīvs raksturs.**

Tehniskajos noteikumos noteiktās vides aizsardzības prasības var grozīt saskaņā ar Ministru kabineta 2015.gada 27.janvāra noteikumu Nr.30 „Kārtība, kādā valsts vides dienests izdod tehniskos noteikumus paredzētajai darbībai” 25., 26., un 27.punktu.

Šos tehniskos noteikumus var apstrīdēt mēneša laikā no tā spēkā stāšanās dienas Vides pārraudzības valsts birojā (Rūpniecības ielā 23, Rīgā, LV-1045, e-pasts: pasts@vpvb.gov.lv). Iesniegumu par tehnisko noteikumu apstrīdēšanu iesniegt Valsts vides dienestā (Rūpniecības ielā 23, Rīgā, LV-1045, e-pasts: ap@vvd.gov.lv), atbilstoši Administratīvā procesa likuma 76. panta otrajai daļai, 77. pantam un 79. panta pirmajai daļai.

Atļauju pārvaldes

Būvniecības un attīstības departamenta direktore D. Rudusa

Rīgā, 2023. gada 7. septembrī

Šis dokuments ir elektroniski parakstīts ar drošu elektronisko parakstu un satur laika zīmogu

Jakubjaneca, 68206926

Alise.jakubjaneca@vvd.gov.lv